kardosdrur/scandi-wiki huggingface dataset:
Jerringprisen

Jerringprisen også kaldet Radiosportens Jerringpris er en pris indstiftet af sportsredaktionen i Sveriges Radio i 1979. Prisen kaldes også for Folkets pris, idet det er radiolytterne der stemmer om hvem der er årets bedste idrætsudøver. Prisen er opkaldt efter den svenske radio-pioner Sven Jerring, Sveriges pendant til Gunnar "Nu" Hansen. Den første der modtog prisen var den alpine skisportsmand Ingemar Stenmark. Den der har modtaget prisen flest gange er skiskytten Magdalena Forsberg (4 gange). I 2011 fik Rolf-Göran Bengtsson (ridebanespringning) prisen med den største stemmeprocent (44,6 %). Prisen er fra tid til anden blevet kritiseret for at være et udtryk for popularitet i befolkningen, fremfor de sportslige præstationer.

Alle prismodtagere

1979–1989
 1979 – Ingemar Stenmark, alpin skisport
 1980 – Ingemar Stenmark, alpin skisport
 1981 – Annichen Kringstad, orientering
 1982 – IFK Göteborg, fodbold herrer
 1983 – Mats Wilander, tennis
 1984 – Gunde Svan, langrend
 1985 – Gunde Svan, langrend
 1986 – Tomas Johansson, brydning
 1987 – Marie-Helene Westin, langrend
 1988 – Tomas Gustafson, hurtigløb på skøjter
 1989 – Jan Boklöv, skihop

1990–1999
 1990 – Sveriges håndboldlandshold (herrer)
 1991 – Pernilla Wiberg, alpin skisport
 1992 – Pernilla Wiberg, alpin skisport
 1993 – Torgny Mogren, langrend
 1994 – Sveriges fodboldlandshold (herrer)
 1995 – Annika Sörenstam, golf
 1996 – Ludmila Engquist,  atletik
 1997 – Magdalena Forsberg, skiskydning
 1998 – Magdalena Forsberg, skiskydning
 1999 – Ludmila Engquist,  atletik

2000–2009
 2000 – Magdalena Forsberg, skiskydning
 2001 – Magdalena Forsberg, skiskydning
 2002 – Carolina Klüft, atletik
 2003 – Annika Sörenstam, golf
 2004 – Stefan Holm, atletik
 2005 – Tony Rickardsson, speedway
 2006 – Susanna Kallur,  atletik
 2007 – Zlatan Ibrahimović, fodbold
 2008 – Charlotte Kalla, langrend
 2009 – Helena Ekholm, skiskydning

2010-2016
 2010 – Therese Alshammar, svømning
 2011 – Rolf-Göran Bengtsson, ridesport
 2012 – Lisa Nordén, triathlon
 2013 – Henrik Stenson, golf
 2014 – Sarah Sjöström, svømning
 2015 – Sarah Sjöström, svømning
 2016 – Peder Fredricson, ridesport
 2017 – Peder Fredricson, ridesport

Kilder 
 Jerringpriset, sverigesradio.se, 22. nov. 2017. Hentet 12. jan 2018

Sportspriser
Challenger-ekspeditionen

Challenger-ekspeditionen var en videnskabelig ekspedition, som udførtes 1872-1876, og hvilken lagde grunden for oceanografien.

Ekspeditionen blev ledet af skotten Charles Wyville Thomson, og Royal Society havde overtalt Royal Navy til at lade ham anvende deres skib HMS "Challenger". Skibet blev udrustet i årene 1870-1872 med kemiske og naturvidenskabelige laboratorier.

Skibet sejlede fra Portsmouth i England den 21. december 1872 under kaptein George Nares. Wyville Thomson bestemte selv sejlruten, og skibet rejste 70.000 miles under årene. Resultaterne publiceredes i Report Of The Scientific Results of the Exploring Voyage of H.M.S. Challenger during the years 1873-76, hvilken, sammen med andre opdagede, identificerede og katalogiserede 4.000 den gang ukendte dyrearter. John Murray beskrev rapporten som ”det største fremskridt for videnskaben på vor planet siden de hyldede opdagelser fra 1400- og 1500-tallet.” Havforskeren T.R.R.Stebbing beskrev i 1888 en række krebsdyr på basis af fundene, som blev gjort.

Rumskibet Challenger blev opkaldt efter HMS «Challenger».

Noter 

Oceanografi
Polarekspeditioner
Maud Angelica Behn

Maud Angelica Behn (født 29. april 2003 på Rikshospitalet i Oslo) er Prinsesse Märtha Louise af Norge og hendes mand Ari Behns ældste datter.

Maud Angelica Behn er dronning Sonja og kong Haralds første barnebarn og nummer fem i arvefølgen til den norske trone. Hun er ikke medlem af kongehuset, er ikke kongelig og har ingen titel.

Kilder

Eksterne henvisninger 

Personer fra Oslo
Normativ

Ordet normativ kommer af fransk normatif, af norme 'norm' og fastsætter, hvordan noget bør være el. bør gøres; det modsatte af deskriptiv.

Ord og vendinger
Morello

Morello er en kultivar af mørkerøde surkirsebær, dvs kopier af et individuelt træ som propageres ved podning.

På dansk findes også begrebet "moreller"; det virker sandsynligt at dette oprindeligt har henvist til kultivaren "Morello", eller eventuelt fra surkirsebærs alternative navn "skyggemorel". Dog hersker der tilsyneladende stor forvirring blandt lægmænd over hvad det danske begreb "moreller" dækker over, for eksempel nogle kalder sødkirsebær for moreller, og andre kalder gule kirsebær for moreller. Tilsyneladende har betegnelsen "moreller" ikke nogen veldefineret mening blandt professionelle i faget.

Kilder

Kirsebærslægten
Fonzie

Arthur Herbert Fonzarelli (bedre kendt som "Fonzie" eller "The Fonz") er en fiktiv karakter, spillet af Henry Winkler i den Amerikanske sitcom Glade Dage (1974-1984). Han var oprindeligt en biperson, men blev hurtigt placeret i en hovedrolle, da han begyndte at overgå de andre karakterer i popularitet.

Produceren og forfatter til Glade Dage, Bob Brunner, skabte både Arthur Fonzarellis kaldenavn "Fonzie", og også lægge-ned-udtrykket Sit on it. Karaktererne var stereotype greaser's (teenagere fra arbejderklassen), der ofte kørte på motorcykel og klassificerede essensen af coolness, i modsætning til Fonzies vennekreds.

I 1999 TV Guide rangerede han som nummer 4 af de 50 største største TV-Figurer på Alle tiders liste.

Fonzie dukkede op for første gang i den første episode af Sæson 1 og var en af kun to karakterer (sammen med Howard Cunningham) som vises i alle 255 episoder.

Henvisninger 

Fiktive personer
Patrouille Suisse

Patrouille Suisse er et kunstflyvnings team fra det schweiziske luftvåben Schweizer Luftwaffe. Teamet benytter seks Northrop F-5E Tiger II-jagerfly.

Patrouille Suisse blev grundlagt den 22. august 1964 med fire Hawker Hunter-fly. Teamet har også i 1968 optrådt med Dassault Mirage III-fly under navnet "Patrouille de Suisse Mirage", men optrådte ellers med de fire Huntere indtil 1970, hvor et femte fly, og senere et sjette fly, blev tilknyttet enheden. Enheden fløj med sine Hunters sidste gang i 1994, hvor man skiftede til det hurtigere og mere manøvredygtige amerikanske F-5E Tiger II.

I 2013 meddelte den schweiziske forsvarsminister, at enheden ville blive nedlagt i 2016, som følge af at de aldrende fly ville blive taget ud af tjenste. Det har været drøfet at lade enheden flyve med fire F/A-18C'ere.

Referencer

Eksterne henvisninger 

 Officiel hjemmeside 

Schweiz' militær
Etableret i 1964
Henry Winkler

Henry Franklin Winkler (født 30. oktober 1945) er en amerikansk skuespiller, komiker, instruktør, producer og forfatter.

Winkler er kendt for sin rolle som Arthur "Fonzie" Fonzarelli, eller "The Fonz", i den amerikanske sitcom Happy Days (Glade Dage), der oprindeligt blev sendt fra 1974 til 1984 på ABC i USA. "Fonzie" var en læderklædt 'greaser', hot rodder og automekaniker, der startede som en mindre karakter i showets begyndelse, men som i løbet af serien udviklede sig til seriens egentlige hovedperson. 
Henry Winkler medvirkede også som Sy Mittleman på Adult Swim's Childrens Hospital og spillede Eddie R. Lawson på USA-Net's Royal Pains. Winkler var også en tilbagevendende gæst på Parks and Recreation.

Opvækst 
Winkler blev født på Manhattans west side som søn af Ilse Anna Marie Winkler (født Hadra) (1913-2002) og Harry Irving Winkler (1903-1995), direktør for et tømmerfirma. Winkler's jødiske forældre emigrerede fra Berlin, Tyskland, til USA i 1939, på tærsklen af 2. verdenskrig. Winkler sagde, at hans forældre kom til USA på en seks-måneders forretningsrejse, men at de vidste, at de aldrig ville komme tilbage. Hans far smuglede de eneste aktiver familien havde, familie juveler, i en chokoladeæske, som han bar under armen.

Karriere

Skuespiller 
Winkler har sagt, at han har ønsket at være skuespiller lige fra han var barn.

Winkler's første job på tv var som statist på et tv show i New York. Han modtog $10 for den rolle.

Efter at have arbejdet på teater og blive fyret fra et stykke i Washington, tog winkler tilbage til New York City og forsørgede sig som medvirkende i tv reklamer. Et år var han  med i over 30 reklamer. Han var i stand til at forsørge sig selv med det kommercielle arbejde, så han kunne spille teater gratis på Manhattan Teater Club.

Han har også optrådt i 1973 i fjerde sæson af The Mary Tyler Moore Show i episoden "The Dinner Party", som Rhoda's date, Steve Waldman, samt i episoder af The Bob Newhart Show og Rhoda.

Referencer

Eksterne henvisninger 
 

Børnebogsforfattere fra USA
Filminstruktører fra USA
Tv-instruktører fra USA
Tv-producenter fra USA
Skuespillere fra New York
Scotiahavet

Scotiahavet er et randhav til Sydishavet som ligger nord for Antarktishalvøen. Det blev navngitt i 1932 efter ekspeditionsskibet "Scotia"m som blev benyttet på Scotia-ekspeditionen (1902–04) i dette område. Scotiahavet afgrænses i nord af Ildlandet og Falklandsøerne, i vest af Drakestrædet, i øst af øgruppene Syd-Georgia og Sydsandwichøerne og i syd af Sydorkneyøerne og Antarktishalvøen. Dele af området udgør Scotiapladen, og dele ligger over Sydamerikas kontinentalsokkel. Havet dækker et areal på cirka 900.000 km² med en gennemsnitsdybde på cirka 4.500 m og største dypde på cirka 5.840 m.

I 1916 gennemførte den britiske polarforsker Ernest Shackleton sammen med fire andre ekspeditionsmedlemmer en rejse over Scotiahavet efter, at deres fartøj "Endurance" var blevet knust i isen. Mandskabet brugte to uger på at krydse Scotiahavet fra Elephant Island til Syd-Georgia i den åbne redningsbåd "James Caird".

Noter

Eksterne henvisninger 
 Om området The Encyclopedia of Earth
 Kart over Scotiahavet

Sydishavet
Antarktis' geografi
Randhave
Meltdown (it-sikkerhedssårbarhed)

Meltdown er en sikkerhedssårbarhed i Intels mikroprocessorer, der blev offentliggjort 3. januar 2018 sammen med den nært beslægtede sikkerhedssårbarhed Spectre.

Sårbarheden betyder at der er en risiko for datalækager fra operativsystemets kerne til en brugerproces, som kan udnyttes af ondsindede programmer til at opfange følsomme oplysninger såsom adgangskoder, kryptografiske nøgler og kreditkortnumre. I januar 2018 var der endnu ikke nogle kendte eksempler på ondsindet kode, der udnytter sårbarheden. Informationslækager kan være svære at opdage og det er ikke sikkert at de kan forebygges med anti-virus software, fordi den ondsindede kode ikke nødvendigvis opfører sig som en traditionel computervirus.

Sårbarheden rammer hovedsagelig Intels mikroprocessorer, men også mikroprocessorer fra Qualcomm og ARM er ramte.

Historik 
Sårbarheden blev opdaget uafhængig af hinanden, af tre institutioner: forskere fra Googles sikerhetslaboratorium Project Zero,
Technische Universität Graz og virksomheden Cyberus Technology. De berørte firmaer blev informeret af Google i juli 2017. Den oprindelige planen var at Meltdown og Spectre skulle blive offentliggjort 9. januar 2018 hvor Linux operativsystemsudviklere ville foretage en koordineret præsentation af deres sikkerhedsopdateringer. I stedet blev sårbarheden offentliggjort 3. januar 2018.

For at modgå Meltdown er sikkerhedsopdateringer til Microsoft og Apples operativsystem blevet udsendt siden slutningen af 2017 og flere opdateringer forventes at være på vej.

Der har været fremført bekymringer for at enhedernes ydeevne ville forringes mærkbart af disse sikkerhedsopdateringer, eftersom de betyder at skift mellem processer bliver langsommere, men de første målinger har næsten ikke vist nogen forringelse.

Operativsystemernes sikkerhedsopdateringer, der adresserer Meltdown (men ikke Spectre), bruger en teknologi der i en Linux-sammenhæng kaldes Kernel Page Table Isolation (KPTI eller PTI) der skjuler kernens hukommelse for brugerprocesser.

Beskrivelse 
Informationslækager kan opstå når oplysninger fra ulovlige instruktioner, som af processoren udføres på forhånd (spekulativ udførelse), lagres i processorens cache. Meltdown indebær at de oplysninger der er i cachen kan læses, inden de  nulstilles, hvilket den gør når processoren registrerer at de instruktioner der blev udført på forhånd, var ulovlige.

Sårbarheden opstår i en kombination af processoroptimeringsteknikerne out-of-order execution, spekulativ udførelse og CPU-caching. Sideeffekter af de berørte processorers optimeringstekniker omgår adresserumsbeskyttelsen for virtuel hukommelse, hvilket muliggør adgang til utilgængelig kernelhukommelse fra brugerprogrammer.

Se også 
 Spectre (it-sikkerhedssårbarhed)

Referencer

Eksterne henvisninger 
 Meltdown and Spectre, websted for information om sårbarhederne (fra Technische Universität Graz)
 
 Google Project Zero opsummering
 CVE-2017-5754 på National Vulnerability Database
 Am I Affected by Meltdown - Værktøj fra udvikleren Raphael S. Carvalho hvormed man kan afgøre om et system er sårbart.

Udnyttelse af it-sikkerhedssårbarheder
Damian Lillard

Damian Lamonte Ollie Lillard (født 15. juli 1990) er en amerikansk professionel basketballspiller der til dagligt spiller for klubben Milwaukee Bucks i NBA. Han spillede college for Weber State Wildcats (2008-2012). Efter at han blev draftet med sjette picket i 2012, vandt Damiam Lillard "Rookie of the Year"-prisen i samme sæson. Damian Lillard er senere blevet udnævnt til NBA All-star seks gange.

Barndom 
Damian Lillard voksede op i Brookfield med hans familie. Basketball fangede ham fra en ung alder, da han plejede at skyde bolde igennem forskellige ringe han fandt rundt omkring. Som årene gik blev han bedre og bedre, og endte med at blive drafted i 2012.

Damian Lillard er nu kendt som en af de bedste 3-points skydere ligaen har set.

Eksterne henvisninger 
 

Basketballspillere fra USA
Olympiske mestre fra USA 
Basketballspillere ved sommer-OL 2020
Medaljevindere ved sommer-OL 2020
Kaisa Mäkäräinen

Kaisa-Leena Mäkäräinen (født 11. januar 1983 i Ristijärvi, Finland) er en finsk skiskytte, der har vundet VM i 2011 samt World Cup'en tre gange (2011, 2014, 2018). Hun har deltaget i World Cup'en siden sæsonen 2005/06 og hendes første podieplacering var en 2. plads i 2007 i Pokljuka (Slovenien). Udover en VM-Guldmedalje har Mäkäräinen også vundet én af sølv og fire gange bronze ved VM. Hun blev kåret til årets idrætsperson i Finland 2011. Hun har vundet 25 World Cup-sejre og i alt været på podiet 72 gange.

World Cup resultater 

a.  Indtil 2009-10 sæson, talte IBU ikke en atlets tre dårligste resultater i de samlede VM-scoringer. I 2010-11 sæson blev alle konkurrencer medregnet i World Cup scoringer. Fra og med 2011-12 sæson er de to værste resultater blevet elimineret igen. Så punkterne i "Punkter" kolonnen er repræsenteret efter fradrag, undtagen 2010-11 sæson.
b.  Indtil 2009-10 sæson var det nødvendigt at udelade resultatet af den dårligste konkurrence for det endelige resultat af disciplin World Cup (hvis der var fire disciplin løb eller mere i løbet af sæsonen), så punkterne i "Points" kolonner for Disse sæsoner er repræsenteret efter fradrag af resultatet af den værste konkurrence.

Sportsfolk fra Finland
Skiskytter
Olympiske deltagere for Finland
Ş

Ş, ş (S med cedille) er et bogstav, der indgår i en række tyrkiske sprogs alfabeter, herunder aserbajdsjansk, basjkirsk, kasakhisk, krimtatarisk, kurdisk, tatarisk, tjetjensk, turkmensk og tyrkisk.

Ş bruges sædvanligvis til at gengive lyden /ʃ/, (ustemt postalveolar frikativ).

Tyrkisk sprog
Søgaard (Sydslesvig)

Søgaard er navnet på en bebyggelse og en forhenværende fæstning nord for Venerød Sø ved Husbyskov i det nordlige Angel i Sydslesvig. 

Navnet Søgaard er første gang dokumenteret i 1462. Navnet henviser til beliggenhed ved Venerød Sø. 1754 berettes om en tidligere fæstning (Gammel Søgaard) på en mark sydvest for den nuværende bebyggelse. Fæstningen skulle være i mange år i de slesvigske biskoppers besiddelse. I 1616 blev Søgaard skænket af biskop Ulrik til kaptajnen Lohden. Senere kom gården i Lorents Tuxens eje, efter at han under Københavns belejring meddelte konge Frederik 3 svenskernes anslag mod byen. Den nuværende herrehus Gammel Søgaard fra 1790 er ikke ensbetydende med den tidligere fæsstning og ligger heller ikke på samme sted. Syd for Venerød Sø lå tidligere fæstningen Gravbod (tidligere også Gravbye, på tysk Grauburg, det sidste led er antagelig sb. bod, angeldansk bòj, senere omdannet til -by og -burg på tysk)

I den danske periode hørte bebyggelsen under Husby Sogn (Husby Herred) i Flensborg Amt, to kådnersted hørte 1854 under Treja Herred, Gottorp Amt. 1906 kom området under Husbyskov kommune, 1969 under Markerup og 1970 endelig under Husby kommune.

Litteratur 
 Jens Peter Trap: Statistisk-topographisk beskrivelse af hertugdømmet Slesvig, Kjøbenhavn 1864, side 483

Noter 

Husby (Sydslesvig)
Forsvundne bygninger, konstruktioner og anlæg i Sydslesvig
Sophiegård (Flensborg)

Sophiegård (dansk) eller Sophienhof (tysk) er et område og statistisk distrikt i bydelen Sporskifte i det sydvestlige Flensborg. Sophiegård er beliggende mellem Fredshøj i nord, Friserbjerg og Rude i øst og det centrale Sporskifte i syd. I den danske tid lå området i Sankt Johannis Sogn.

Stednavnet kan føres tilbage til en syd for Flensborg beliggende fåregård. Gården var en af flere kolonistgårde, der blev oprettet på heden syd for Flensborg i 1700-tallet i forsøg at opdyrke og kolonisere de jyske hedeområder (se kartoffeltyskere). Senere blev gården drevet som almindeligt landbrug, indtil den blev overtaget af byen i 1903. I 1970erne blev der opført bolig- og ehversområder på stedet.

Noter 

Bydele i Flensborg
Alexander Merkel

Alexander Merkel (født 22. september 1992) er en fodboldspiller fra Kasakhstan som spiller for den tyske 2. Bundesliga-klub VfL Bochum. Han har tidligere spillet for AC Milan, Genoa, Udinese, Watford, Grasshopper Club Zürich og Pisa. Alexander Merkel vandt også Serie A med AC Milan i 2010/2011-sæsonen.

Eksterne henvisninger 
 

Fodboldspillere fra VfL Bochum
Fodboldspillere fra AC Milan
Fodboldspillere fra Genoa C.F.C.
Fodboldspillere fra Udinese Calcio
Fodboldspillere fra Watford F.C.
Fodboldspillere fra Grasshopper-Club Zürich
Fodboldspillere fra A.C. Pisa 1909
Fodboldspillere fra Kasakhstan
Solidus

En solidus er en romersk guldmønt der bliver introduceret under Konstantin den Store (306-337) i 312 e. kr. Den blev skabt som efterfølger til de tidligere aureus.

Romerriget
Historiske møntenheder
Dreisprachenspitze

Piz da las Trais Linguas (, tysk: Dreisprachenspitze) betyder "Toppen med tre sprog", eller på Italienske Cima Garibaldi, er en mindre top i Ortleralperne, på grænsen mellem Schweiz og Italien. Toppen er grænsen mellem de italienske regioner Lombardiet, Sydtyrol og den Schweiziske kanton Graubünden. Før 1. verdenskrig var den international grænse mellem Italien, Schweiz og Østrig-Ungarn.
De rætoromanske og tyske navne refererer til de forskellige forskellige sprogområder i denne region, medens det Italienske navn refererer til Giuseppe Garibaldi.

På sydsiden af bjerget ligger bjergpasset Stilfser Joch.

Kilder og henvisninger 

 Piz da las Trais Linguas on Hikr 

Bjerge i Alperne
Graubünden
Lombardiet
Sydtyrol
Bjerge i Schweiz
Bjerge i Italien
Lusehøj

Lusehøj er den største kendte gravhøj fra yngre bronzealder, oprindelig ca. 8 meter høj og 40 meter i tværmål. Gravhøjen, der ligger på Sydvestfyn i Assens Kommune, rummede to af de rigeste grave, der er fundet fra den sene bronzealder.

Gravene rummede en stenkiste med bl.a. en hamret bronzespand og to drikkeskåle samt en brandgrube med rester af mandsudstyr og bronzebeslag, der muligvis stammer fra en vogn. Lusehøj ligger i en højgruppe, hvor også nogle af nabohøjene udmærker sig ved deres størrelse.I Lusehøjs nærmeste omgivelser er også fundet flere guldringe og grave end noget andet sted i Sydskandinavien. I samme tidsperiode som Lusehøj findes der lignende stormandsgrave i bl.a. Nordtyskland. Sandsynligvis vidner de om lokale stammehøvdinge der havde nået en position, der rakte langt ud over det almindelige i yngre bronzealder.

Kilder og henvisninger

 Voldtofte med Lusehøj - højgruppe slks.dk
 Politikens Danmarks Historie, Arkæologi Leksikon

Bronzealder
Assens Kommunes geografi

Gravhøje i Danmark
Ball's Pyramid

Ball's Pyramid er en eroderet rest fra en skjoldvulkan og caldera der blev formet for omkring 6,4 millioner år siden. Den ligger omkring 20 km sydøst for Lord Howe Island i Stillehavet. Den er 562 m høj og er kun 1100 m lang og 300 m bred, hvilket gør det til den højeste stabel i verden. Ball's Pyramid er en del af Lord Howe Island Marine Park i Australien.

Historie 

Pyramiden har fået navn efter løjtnant Henry Lidgbird Ball fra Royal Navy, som beskrev opdagelsen af den i 1788. På samme rejste opdagede Ball også Lord Howe Island.

I The Voyage Of Governor Phillip To Botany Bay With An Account Of The Establishment Of The Colonies Of Port Jackson And Norfolk Island (1789) giver Arthur Phillip en beskrivelse af området omkring Ball's Pyramid, før han beskriver Lord Howe Island:

Der ligger omkring fire mil fra sydvestdelen af pyramiden, en farlig klippe, som kun viser sig lidt over vandoverfladen, og den ser ud til ikke at være større end en båd. Løjtnant Ball havde ikke mulighed for at udforske om det var sikkert at passere imellem dem eller ej.

Man mener at den første person der gik i land på øen har været Henry Wilkinson, der var en geolog fra New South Wales Department of Mines i 1882.

Referencer 

Vulkaner i Australien
Cullasaja River

Cullasaja River er en kort flod, der har hele sit forløb i Macon County i North Carolina i USA. Floden er en biflod til Little Tennessee River og flodens vand ender derfor via Tennessee River og Ohio River i Mississippifloden.

Forløb 
Cullasaja River udspringer i den menneskeskabte sø, Lake Sequoyah uden for byen Highlands i den sydøstlige del af Macon County.  Herfra flyder den ca. 29 km mod nordøst, og ved Franklin udmunder den i Little Tennessee River. Det meste af flodens forløb ligger inden for grænserne af Nantahala National Forest.

Vandfald 
På strækningen mellem udspring og udmunding findes over en strækning af ca. 14 km en række mindre vandfald, hvoraf de vigtigste er (angivet i forhold til flodens forløb):

 Dry Falls, også kendt som "Upper Culasaja Falls", nordvest for Highlands. Det er muligt at gå bag vandfaldet, og i tørre perioder kan man gøre det forholdsvis tørskoet. 
 Quarry Falls er et lille vandfald eller strømfald. Det er bedst kendt for det dybe bassin for enden af faldet, som er et populært badested om sommeren. 
 Cullasaja Falls består af en række mindre fald, der strækker sig over ca. 300 m, og den samlede højde angives forskelligt i forskellige kilder, men NCWaterfalls.com anfører en højde på 77 m.

På en lille biflod mellem Highlands og Dry Falls finder man endnu et vandfald 

 Bridal Veil Falls, et knap 14 m højt vandfald, er det eneste vandfald i North Carolina, hvor det er muligt at køre i bil bag vandfaldet på grund af den måde vejen er anlagt. Vandfaldet ligger 4 km nord for Highlands.

Den største biflod er Buck Creek (nærmest en bæk), mens den mest kendte er Peek's Creek nær Franklin, hvor der fandt et stort mudderskred sted i 2004 efter at orkanerne Frances og Ivan havde ramt området med en uges mellemrum. Adskillige huse i bebyggelsen Peek's Creek blev ødelagt og fem mennesker blev dræbt ved skredet.

US Route 64 
I dalen langs floden er anlagt en 2-spors hovedvej, som er en del af US Highway 64, som på denne strækning deler vejbane med North Carolina Route 28. Denne strækning er en del af Mountain Waters Scenic Byway, som af United States Forest Service er udpeget som National Scenic Byway på grund af dens nærhed til floden og vandfaldene. 

En række landsbyer tilhørende Cherokee stammen lå tidligere i dalen langs floden, hvor der i dag ligger tre mindre bebyggelser, Sugar Fork, Gneiss og Cullasaja, som også forbindes af hovedvejen. Blandt de cherokesiske bebyggelser var den mest betydningsfulde Nikwasi, som lå ved udmunding af Cullasaja River i Little Tennessee River, hvor man nu finder Franklin.

Rekreative aktiviteter 
Flere steder i floden anvendes til badning om sommeren, og floden anvendes også til lystfiskeri, ikke mindst efter ørred.

Noter

Eksterne Referencer 
 Cullasja River Gorge

Vandløb i North Carolina